Nordjyllands Politi beder nu offentligheden om hjælp til at finde en mand, der er efterlyst i forbindelse med flere episoder af grov chikane mod Tylstrup Skole i Nordjylland.

Hele fire gange har manden kastet afskårne grisehoveder og døde mink ud på skolens område.

Manden er blevet fanget på skolens overvågningskameraer. Her ser man, hvordan han ankommer til skolen med sæk og trillebør og smider de døde dyr på skolens område.

Nordjyllands Politi oplyser, at de efterforsker sagen som en trusselssag.

Alvorlig chikane

Hele fire gange de seneste få måneder er både børn og voksne på Tylstrup Skole blevet mødt med synet af de døde dyr, når de mødte ind om morgenen.

På Tylstrup Skole ser de på sagen med stor alvor.

- Jeg synes, at det er virkelig ubehageligt, at de her dyr bliver smidt hos os. Det fjerner fokus fra vores undervisning. Vi ønsker jo bare, at børnene her på skolen trives. De ser de her døde dyr, hver gang de ligger der, når de møder ind på skolen, og det er jo virkelig ikke rart, sagde skoleleder Ulla Loft til Ekstra Bladet i forbindelse med, at flere afskårne grisehoveder var blevet kastet på skolens område.

- Heldigvis tager børnene det ikke så tungt og kan sagtens grine af det. Men os i ledelsen synes, at det er meget alvorligt, og vi vil have, at det stopper. Vi har kun børn op til sjette klasse, og det kan ikke være rigtigt, de skal mødes med sådan et syn næsten hver morgen. Derfor har vi også anmeldt alle episoderne til politiet, som har modtaget vores overvågningsbilleder og nu er ved at efterforske sagen, tilføjede hun.

Mystik omkring gerningsmand

Ifølge Ulla Loft er der på skolen stor mystik omkring, hvem gerningsmanden er. Han er flere gange blevet spottet på skolens kameraer, men det har endnu ikke været muligt for nogen på skolen at identificere ham.

- På kameraerne kan vi se, at der kommer en mand, der smider de her døde mink af. Men vi kan ikke se så meget, for personen smider de døde dyr tæt på skolemuren, hvor der ikke er kameraer. Sådan har det været flere gange. Det er også derfor, at vi har mistanke om, at det er en, der kender til skolen på en eller anden måde. Det er det, politiet er i gang med at finde ud af, siger Ulla Loft.

Skolelederen håber, at de på Tylstrup Skole i samarbejde med politiet nu kan finde frem til gerningsmanden, så chikanen kan stoppe en gang for alle.

Hvis man har oplysninger i sagen eller mener at kunne genkende personen, kan man kontakte politiet på 114.

Du kan se overvågningsbillederne herunder: